偈颂一一二首
作者：释清远
朝代：宋

世尊拈花，迦叶微笑。亲切亲切，省要省要。眼目定动，料料掉掉。为报先生，莫打之绕。两岸芦花一叶舟，凉风深夜月如钩。丝纶千尺慵抛放，归到家山即便休。挥戈佛日不西流，照彻人间洞九幽。从此安居无一事，休将玄妙挂心头。昨朝六月二十六，无角铁牛生四足。哮吼一声人未知，撼动天关并地轴。只履又西归，唱罢胡家曲。可怜末后太分明，无限清声遍溪谷。棒喝齐施古佛宗，三玄三要绝狐踪。白云消散青山在，明月芦花对蓼红。净名居士在家人，不二门深入者亲。一钵上方香积饭，寥寥千古转通津。一与山门作境致，见者顿超无学地。二与后人作标榜，凡圣悟迷皆一样。若是丛林向上关，有人踏著喜无量。少室无言语，曹溪有消息。可怜门大开，而人不能入。苍龙得云雨，猛虎生羽翼。但解自承当，何劳问知识。总记不得，天花满裓。纵有千言，不如一默。木伎机，石女儿。三冬阳气盛，六月降霜时。有语非干舌，无言切要词。会我最后句，出世少人知。午斋晨粥无馀事，笺茗炉香话道奇。普光明殿在人间，凡圣交罗绝往还。若向一尘亲得见，毫光照处奉慈颜。大众尽皆云集，僧堂横吞佛殿。露柱倒挂灯笼，天高地厚，月白风清。雨顺风调，河清海晏。饥则共君餐苦菜，渴则与子饮寒泉。直饶天外雨花飞，争似归堂吃茶去。台山路上，过客全稀。破灶堂前，感恩无地。雪埋庭柏，冰锁偃溪。虽在南方火炉头，不入他家齑瓮里。露柱多年出家，灯笼久已落发。佛殿坚持禁戒，三门近得休歇。大事本来平等无著，清凉满月度尽草木，丛林一似阳和齐发。万物咸新论故乡，抬眸元是旧爷娘。先春花发馨香远，物外山河日月长。悟时此事元来易，迷后斯门实大难。处处绿杨堪系马，家家门口透长安。三月初三二月二，不坏假名谈大义。众生役役趁光阴，道流所以为虚弃。二月念九三月一，摩诃般若波罗蜜。假使多闻达古今，历劫何曾异今日。如来妙色身，真实难藏覆。不挂本来衣，岂著娘生裤。无忧树下降生时，南北东西行七步。行七步，度尽众生无所度。昨日如来垂法雨，今朝法雨洗如来。了然一味无差别，云外青山朵朵开。欲报如来深恩，殿上重新浴过。龙门结夏胜诸方，大地山河为举扬。若向九旬参得透，更无佛法可商量。了知一，万事毕，释迦弥勒欣今日。但得心安是处安，无灾无难无今昔。要知佛法根源，记取五月初一。入得龙门事事奇，闻声见色不思议。山青水绿缘何事，尽是诸人力使之。先师当年末后句，与人皮下挑出刺。譬如六月日中冰，销镕处处皆相似。后来听响各流传，更加一二与三四。个中孰是无耳人，明见去来不生死。世人尽道路行难，本分真金入火看。炼去炼来金体净，一槌打作玉栏干。一竿一笠一蓑衣，急水滩头下钓丝。钩上锦鳞容易得，芦花深处月明归。打动龙门鼓，唤起铁馂馅。请君一咬破，山僧岂相赚。先师曾得力，滋味今不减。若也不柰何，好个铁馂馅。亲从家里来，家中何所有。持此一片石，广大坚且久。灵山曾献佛，帝释聊举手。心中出何物，安乐并长寿。圆明了知，不由心念。抵死要道，堕坑落堑。容颜甚奇妙，光明照十方。我适曾供养，今复还亲觐。拟思量，何劫悟。不思量，终莽卤。欲思不思踏破时，万里无云常显露。常显露，妙用恒沙非旦暮。来来去去去来时，去去来来离觉知。了得去来无挂碍，方知尘劫不思议。遍界不藏全体露，丝毫有见事还差。会中谁是先陀客，不动纤尘便到家。独自坐方信，西来有达磨。独自行不用，红莲足下生。独自语分明，向谁谁肯许。独自参刹刹，尘尘示指南。相逢相问穷端的，莫道山僧解放憨。昔人已乘白云去，此地空馀绿水流。绿水一去不复返，白云千载空悠悠。湖南旧说老杨岐，失却金毛师子儿。江南江北无觅处，龙门今日顺风吹。顺风吹，啰啰哩，水急风高下钓矶。鸟从空里飞，人向心中住。人死心宛然，鸟没空何预。人生一过鸟，此心实可据。但自了其心，无劳问来去。龙门别无奇妙，刚谓单传心要。岂惟浅水无鱼，拨剔全无孔窍。二时展钵开单，逐日屙屎送尿。万事与人一般，子细看来好笑。会既少，举尤难，丛林虽有日凋残。若欲明斯旨，应须离念看。一人如领解，大众尽心安。狸奴白牯念摩诃，猫儿狗子长相见。诸禅客，荐不荐。若言自性本圆明，大似扪空追闪电。不动龙门内，行参古佛机。亲逢渠面目，肯话自容仪。凡圣心平等，高低路坦夷。丹霞烧木佛，院主落须眉。正当恁么时，历劫不曾迷。步步超三界，归家顿绝疑。几回生，几回死，生死悠悠无定止。自从顿悟了无生，于诸荣辱何忧喜。五色灯光眚所成，但除其眚莫除尘。若言本眼何曾眚，乃是临河渴死人。劫火威音前，虽有一壶天。御楼看射猎，不是刈茅田。腊月扇子功勋绝，浩浩凉风动寥泬。岂止炎蒸六月天，暂时与君解烦热。泡幻同无碍，如何不了悟。眼里瞳人吹叫子，达法在其中。非今亦非古，六只骰子满盆红。诸人未到龙门山，将道龙门在世间。既到龙门心自在，杉松拂拂水潺潺。龙门三月半，大鼓声声唤。唤得一时来，特地生迷乱。收得本名度牒，踏遍自己山川。闻有龙门长老，走来学道参禅。恁么惺惺汉子，如何立地瞌眠。忽然睡醒眼开，元来天生自然。思无思思，万邪一正。不识玄旨，徒劳念静。作无作作，贯色通声。水中盐味，不见其形。言无言言，不费唇舌。未说之法，林中之叶。龙门潦倒，告报诸人。既然如是，何故因循。一叶飘瓢水上归，姑苏春色照岩扉。坐禅片石重来看，却笑山云拂藓衣。杜顺文殊事可知，定光如来老大隋。张三李四何王赵，问你渠今是阿谁。廛市卖鱼忘进趣，案头分肉露全机。男儿锁子黄金骨，苦痛无明堕污泥。登龙门下无凡客，不假风雷自有奇。三月进修从此始，经行宴坐可思议。十方世界龙门寺，大地山河是学徒。随顺众缘成解脱，算来全不费工夫。岂可唤钟作瓮，终不指鹿为马。善人难犯，水银无假。冷地忽然觑破，管取一时放下。龙门若为作端午，打动众人涂毒鼓。髑髅破后遣谁闻，鉴觉尽时敢言普。是谓南山鳖鼻蛇，好个大雄白额虎。可怜开眼觅眼人，嚇日光中寻入路。飘飘飖飖杨柳花，红红赤赤远天霞。屈屈曲曲龙门路，僻僻静静野僧家。尚不心头怀胜解，谁能劫外算河沙。休粮方子斋兼粥，任运还乡苦涩茶。七七四十九，面南看北斗。死去与生来，泥牛大哮吼。骨还父，肉还母。何者是身，分明听取。山河国土现全躯，十方世界在里许。万劫千生绝去来，山僧此说非言语。总别同异兼成坏，祇是山僧与众人。高广须弥入芥子，无边刹海在微尘。昼复夜，秋复春，境寂心融事事真。七宝大车既如此，去来语默莫因循。■■鸟，守空池。鱼从脚下过，■■总不知。赵州不见南泉，山僧不识五祖。甜瓜彻蒂自甜，苦瓠连根自苦。尊者憍陈如，九旬最亲切。老少幸相依，上下皆欢悦。瞻听离闻见，承览亦超绝。四海五湖人，勿谓真机泄。开一片田，密密绵绵。两顿粥饭，其道自办。山僧一夏，与诸人相见。自是诸人不荐，若或荐成一片。是什么一片，看取当门箭。一漏逗，二漏逗，三漏逗，用意搀前先在后。莫于佛祖结冤亲，好看衣珠常离垢。家中人，斗头走，淮南笑杀龙门叟。有人若会笑因由，眼似铜铃大如斗。木平山里人，貌古言复少。相看陌路同，论心秋月皎。坏衲线非蚕，助歌声有鸟。城郭今日来，一沤曾已晓。一沤未发时，宝盖向空垂。瑞色飘飘起，香风拂拂吹。何劳轻举拂，不假略扬眉。五百曾亲献，如来印可之。百丈说大义，辛勤事可知。龙门无道理，大众绝狐疑。帝力乾坤重，君恩雨露垂。有人相借问，云外略扬眉。鼓声才动，法义已周。大众上来，寻光而至。山野高提祖印，诸人共息狐疑。直须倒岳倾湫，切莫寻枝摘叶。南阎浮提人，就中多闹乱。无想四禅天，根性最迟缓。迟速不同伦，染净难回换。两个五伯文，元来是一贯。贯贯，哑子拍手高声唤，聋人听得佯不管。天明日出是夜半，智者大师谭止观。死心心已死，心死死由生。拗折黄龙角，翻身卧地行。虚名虚相，谷音鉴像。弃而不修，岂明幻妄。少不努力，老矣惆怅。静以思之，随机称量。一叶落，天下春。无路寻思笑杀人。下是天，上是地，此言不入时流意。南作北，东作西，动而止，喜而悲。蛇头蝎尾一试之，猛虎口里活雀儿。眉毛眼睫最相亲，鼻孔唇皮作近邻。至近因何不相见，都缘一体是全身。昔开正续铭，今示真归告。一路涅槃门，行说皆亲到。明然临济灯，妙唱黄龙道。空海久澄虚，云涛方浩浩。西瞿耶尼打鼓，南瞻部州上堂。大众十方齐至，等閒野客称扬。此声遍满十方，照破闻见色香。堪笑释迦老子，等閒动地放光。何处求通达，疑根自不凡。顿明心即佛，徒觉海非咸。善财楼阁路，日进丹霄步。凡夫云未然，我道常披露。虑而解，思而知，孤灯难并太阳辉。不是心，不是佛，为君扫荡精灵窟。摩天鹞子入云飞，千里万里祇一突。不起疏慵不进修，实无言说实无求。夺饥人口中之食，驱耕者手里之牛。真快活，百无忧。自是不归归便得，五湖风流拍天流。若论佛，祇是当人更无物。若论顶，昼夜舒光照前境。若论心，看时无相用时深。若论经，解语能言不是声。若论斋，所为所作尽和谐。若论愿，犹如身在龙门院。若论了，无虑无疑心皎皎。心皎皎，增添福寿灾殃少。论量功德广难思，须弥未大沧溟小。一二三四五六七，讽诵受持皆秘密。如人亲入宝山中，一切珍奇从此出。道可学耶实不可学，心可悟耶实不可悟。不学不悟，真机全露。明月娑婆，浮生旦暮。眼若不睡诸梦除，古今出入无门户。山僧略升此座，大众永息狐疑。各各金毛师子，去来哮吼全威。临济高声连喝，德山拈棒痛槌。纵有一言半句，终不别作路歧。出门便是草，闲杀龙门老。北去礼文殊，南来登五老。鬓发已苍浪，言归恨不早。独立秋风前，相思望江岛。好，好，不用更寻讨。什么物，恁么来，休将明镜挂高台。什么物，恁么去，分明不用当头举。举得分明得更难，澄潭不许苍龙盘。便恁会，太无端，华藏毗卢世界宽。释迦世尊已成正觉，弥勒大士当来下生。老卢持过岭南，达磨携来东土。各谓度生已毕，我愿云周如何。六道四生犹在，土石诸山未殒。净妙国土不逢，为是愿力未充。为是业果难尽，为复别有道理。若不同床睡，焉知被底穿。空生不解岩中坐，春暖桃花树树红。漏泄天机无觅处，都缘露柱挂灯笼。灯笼灯笼，却有古风。露柱露柱，善解提举。一旦师姑是女儿，大悟堂中吃茶去。心是根，法是尘，两种犹如镜上痕。痕垢尽时光始现，心法双亡性即真。根尘既谢，镜光现前。心法双亡，如何则是。赤？？身无妄想，眼闻耳见离攀缘。迎日出门去，已觉披烟雾。冒月望山归，重露湿禅衣。心悄悄，步迟迟。无孔笛，再三吹。哩哩逻，逻逻哩。游子乍闻征袖湿，佳人犹唱翠眉低。君更听，莫狐疑。海门山，长安道，茫茫烟水连芳草。楼头客，马上郎，一听落梅悲故乡。春风过眼花飞尽，蝴蝶翩翩过短墙。君更听，是何章。帝力丘山重，君恩宇宙宽。不才何以报，处处得心安。褒禅乍住太乾枯，月白风清入画图。人间纵有千般乐，不及今朝事事无。云中石塔摩星斗，定明禅师大张口。是你之言若解参，不必腰包天下走。鸟对初阳自在啼，犬逢生汉连声吼。祇知今日明朝，不觉今朝明日。事事一似安排，箭箭自然中的。甜者甜于黄连，苦者苦过白蜜。吃得者般滋味，不妨逻逻哩哩。天得一，斗牛女虚危室毕。地得一，草木山河并土石。君得一，上下四维无等匹。万象森罗影现中，一颗圆明光的历。有欢荣，有愁戚。或冤亲，或顺逆。富且贵，贫且乞。万样千般谁运为，空谷之声随应出。鸳鸯绣了任君看，不露金针太绵密。褒禅奉劝各回头，莫待临行却啾唧。识取摩诃般若光，万古悠悠是今日。东西南北四方人，地阔天遥最是亲。衡岳天台连魏阙，轻轻弹指不劳神。定明妙应禅师，说法如云如雨。不是时人不闻，又非不善其语。如斯一味灵通，过了几多寒暑。纵逢败种焦芽，方便一时救取。雨从何来，不须寻讨。遍满虚空，拔济枯槁。定明妙应灵通，知府舍人台造。真个是为雨为霖，莫不为忻为好。抵死要行云水脚，刚然求悟本来心。为蛇画足劳筋骨，辜负青山绿水深。一去一来松上鹤，半开半合岭头云。支筇独立千峰外，唯把南山祝圣君。君命重宣降薜萝，不容静处萨婆诃。襕衫席帽寒酸甚，又向人前唱哩啰。去年梅，今岁柳，颜色馨香依旧。人渐老，水长流，无心道合头。尽力放不下，著力担不起。将谓一物无，元是自家底。见得自家底，心中大欢喜。自兹家业兴，一举九万里。未达境惟心，起种种分别。达境唯心已，分别即不生。分别既不生，便舍外尘相。放得下，好脱洒。放不下，牛拽杷。堪笑诸方老古锥，打鼓说禅无尾把。无尾把，不惊怕。不惊怕，可嗟讶。解踏毗卢顶上行，不言亦自传天下。归根得旨复何论，洞口秦人半掩门。花落已随流水远，空留羃羃野云屯。玄沙白纸费封题，一听雷音万仞低。慰释私怀已无量，那堪更唱逻罗哩。一手不独拍，两手鸣掴掴。举意超情念，相看同路陌。摩云钟阜高，遍界乌轮赫。妙机速雷电，神珠不在额。珍重人天大导师，衲僧一见丧魂魄，何也谁敢正眼觑著。暂下莲峰轻屈指，光阴倏尔又三年。虽然不隔丝毫许，争似躬亲到座前。一二三，无言童子口喃喃。三二一，上下四维无等匹。衲僧活计绝丝毫，万古徽猷是今日。